Dobos Kriszti

Műhelyemben hagyományos kézműves technikák alkalmazásával, kézi munkával előállított, rusztikus stílusú, legtöbbször zsűrizett, egyedi alkotások készülnek.

Bőrművesként nehezen átjárhatónak érzem a szakadékot, amely ma a jó értelemben vett KÉZMŰVES, a NÉPMŰVÉSZ és az IPARMŰVÉSZ között tátong a világlátásban, tárgyalkotásban és a kivitelezés részleteiben. Nem kisebb feladatra vállalkozom, mint ezt a szakadékot megugrani.

Arra törekszem, hogy az ősi mesterségbeli tudás és a mai kor funkcionalitása harmonikusan ötvöződjön egyedi tárgyaimban, mesterség és művészet egyszerre jelenjen meg bennük.

Meggyőződésem, hogy a magyar népművészetet magyar emberként ismerni kötelező, ez az alap, amire alkotóként később építkezni lehet.

A bőr számomra a múlt és a jelen összekapcsolódása, hiszen a bőrös mesterségen belül múlt és jelen összefonódik. Gondoljunk csak az állatbőrbe burkolózó őseinkre, az ókori bőrpáncélokra, a honfoglalók nyergére, a középkori vargák lábbelijére, Mátyás corvináira, a pásztorok subájára vagy akárcsak egy mai motoros táskára.

A bőr nem csak egy „anyag”: valahol mindig benne van az elhunyt állatnak a lelkének lenyomata is, bánjunk vele tisztelettel!